
                       Nr.23/107/2010
A V I Z

asupra proiectului de Lege pentru aprobarea Contractului de finanţare între România şi Banca Europeană de Investiţii aferent Proiectului de Modernizare a Metroului din Bucureşti - etapa a IV-a, magistrala 5 Drumul Taberei - Pantelimon, tronsonul Drumul Taberei - Universitate, semnat la Bucureşti la 12 noiembrie 2009



În conformitate cu prevederile Regulamentului Camerei Deputaţilor, republicat, Comisia pentru industrii şi servicii a fost sesizată, cu nr.P.L.x 199 din 21 aprilie 2010, pentru dezbatere în procedură de urgenţă şi pentru aviz la Comisia pentru buget, finanţe şi bănci, cu proiectul de Lege pentru aprobarea Contractului de finanţare între România şi Banca Europeană de Investiţii aferent Proiectului de Modernizare a Metroului din Bucureşti - etapa a IV-a, magistrala 5 Drumul Taberei - Pantelimon, tronsonul Drumul Taberei - Universitate, semnat la Bucureşti la 12 noiembrie 2009.



Pentru extinderea funcţională şi modernizarea reţelei de metrou din Bucureşti, s-a prevăzut construirea în perioada 2010 – 2015 a Magistralei 5 Drumul Taberei – Universitate în lungime de 9 km şi achiziţionarea a 37 trenuri noi (21 trenuri pentru Magistrala 5 şi 16 trenuri pentru înlocuirea materialului rulant vechi.



Valoarea totală a proiectului este de 883 milioane EURO din care:



- 488 milioane euro prin finanţare directă de la bugetul de stat;



- 395 milioane euro printr-un credit din partea Băncii Europene de Investiţii.



Proiectul de lege pentru aprobarea contractului de împrumut a fost  avizat favorabil de Consiliul Legislativ, cu adresa nr.288 din 25 martie 2010, cu observaţii şi propuneri privind normele de tehnică legislativă.



În conformitate cu prevederile Constituţiei României, republicată, Camera decizională pentru acest proiect de lege este Senatul.



Proiectul de lege a fost examinat în şedinţa comisiei din data de 27 aprilie 2010.



La dezbaterile asupra proiectului de lege au participat specialişti din Ministerul Transporturilor şi Infrastructurii sub conducerea domnului secretar de stat Marin Anton.



În urma dezbaterilor, membrii comisiei au hotărât, cu majoritate de voturi, să avizeze favorabil proiectul de lege în forma prezentată de Guvern.



Prin obiectul de reglementare şi conţinut, proiectul de lege face parte din categoria legilor ordinare.

PREŞEDINTE,

Iulian Iancu

Consilieri parlamentari,

Ioan Bivolaru

Daniel Bădina
